Hoeveel water het jou liggaam elke dag nodig?(Foto: Pixabay) Water is ŉ belangrike strukturele komponent van jou vel, kraakbeen, weefsel en organe. Elke deel van die menslike liggaam is van water afhanklik, daarom is dit belangrik om seker te maak dat jy die hoeveelheid water drink wat jou liggaam nodig het om optimaal te funksioneer. Ons liggame bestaan uit 75% water – die brein uit 85%, ons bloed uit 90%, ons spiere uit 75%, niere uit 82% en bene uit 22%. Die bewegingspesialis Pieter Albertyn het gesê die funksionaliteit van ons kliere en organe sal uiteindelik verswak as hulle nie met voldoende skoon water gevoed word nie. Volgens Albertyn verloor die gemiddelde volwasse liggaam sowat 2,5 liter water per dag by wyse van sweet, asemhaling en uitskeiding. “Simptome van die liggaam se verswakking begin voorkom wanneer die liggaam 5% van sy totale volume water verloor het. ŉ Gesonde volwassene sal in so ŉ geval moegheid en algemene ongemak ervaar, maar vir ŉ baba kan dit tot ernstige dehidrasie lei. Vir ŉ bejaarde persoon sal ŉ 5%‑verlies van water tot ŉ abnormale liggaam-chemie lei. “Mense kan gewoonlik simptome van veroudering soos plooie, lusteloosheid en disoriëntasie sien. Aanhoudende verlies van water oor ŉ langer tyd sal lei tot vinnige veroudering en ŉ verhoogte risiko vir siektes,” het Albertyn gesê. As jy nie jou liggaam genoeg hidreer nie, sal die selle water uit jou bloedstroom onttrek, wat beteken dat jou hart harder moet werk. Terselfdertyd sal jou niere nie jou bloed behoorlik kan reinig nie. “Wanneer dít gebeur, sal van jou niere se werk na die lewer en ander organe aangeskuif word, wat kan veroorsaak dat dié organe onder baie druk geplaas word. Dit kan daartoe lei dat mense gesondheidstoestande soos hardlywigheid, droë en jeukerige vel, aknee, bloedneus, blaasinfeksie, hoes, nies, probleme met jou sinusse en hoofpyne ervaar.” Albertyn stel voor dat jy na jou gewig moet kyk om te weet hoeveel water jy per dag moet drink. Vir elke kilogram wat jy weeg, moet jy ten minste 30 mℓ water drink, byvoorbeeld: 60 kg = 1,8 liter water 70 kg = 2,1 liter water 80 kg = 2,4 liter water 90 kg = 2,7 liter water 100 kg = 3 liter water Albertyn het gesê bogenoemde is die minimum hoeveelheid water wat ŉ persoon van daardie gewig moet drink. ŉ Tekort of surplus water kan ook nie oorgedra word na die volgende dag nie, so jy moet elke dag dié vereistes nakom.